Greg LeMond

| Greg LeMond |
| --- | --- |
 Greg LeMond vuonna 2009.
Henkilötiedot
Koko nimi:  Gregory James LeMond
Syntynyt: 26. kesäkuuta 1961 (ikä 63)
Kansalaisuus:   Yhdysvallat
Pyöräilijä
Joukkue:  lopettanut
Laji:  maantie
Rooli:  ajaja
Ajajatyyppi:  mäkimies, aika-ajon erikoismies
Ura
Ammattilaisjoukkue(et)
1981–1984 1985–1986 1987 1988 1989 1990–1992 1993–1994:  Renault La Vie Claire Toshiba PDM-Concorde AD Renting-Coors Light Z GAN
Suurimmat voitot
 Ammattilaisten maailmanmestaruus 1983, 1989 Ranskan ympäriajo 1986, 1989, 1990 Dauphiné Libéré 1983 Tour Dupont 1992 
 Tiedot päivitetty: 30. heinäkuuta 2007 
Aiheesta muualla
www.greglemond.com
  [ Muokkaa Wikidatassa ]   
Gregory James ”Greg” LeMond (s. 26. kesäkuuta 1961 Lakewood, Kalifornia) on entinen yhdysvaltalainen maantiepyöräilijä. Hän on kolminkertainen Ranskan ympäriajon voittaja.
LeMond voitti junioreiden maantieajon maailmanmestaruuden vuonna 1979. Hän aloitti ammattilaisuransa vuonna 1981 Renault-Elf-Gitane-joukkueessa ja saavutti seuraavana vuonna hopeamitalin maantieajon MM-kilpailussa Giuseppe Saronnin jälkeen. Vuonna 1983 hän voitti ammattilaisten maailmanmestaruuden ensimmäisenä yhdysvaltalaispyöräilijänä.
LeMond osallistui Ranskan ympäriajoon ensimmäisen kerran vuonna 1984. Hän sijoittui heti kolmanneksi ja voitti nuorten kilpailun. Seuraavana vuonna hän avusti tallinsa La Vie Clairen kapteenia Bernard Hinault’ta, joka oli loukkaantunut kolarissa, voittamaan viidennen Ranskan ympäriajonsa; LeMond sijoittui toiseksi 1.42 ranskalaiselle hävinneenä. Myöhemmin syksyllä LeMond sijoittui MM-kilpailuissa toiseksi Joop Zoetemelkin jälkeen. Seuraavana vuonna LeMond ja Hinault ajoivat edelleen samassa tallissa. Ranskan ympäriajossa Hinault lupasi avustaa LeMondia vastapalvelukseksi edellisvuodesta, mutta miehet ajoivatkin tiukasti toisiaan vastaan LeMondin voittaessa lopulta kilpailun ensimmäisenä ei-eurooppalaisena pyöräilijänä.
20. huhtikuuta 1987 LeMondin lanko ampui metsästysretkellä erehdyksessä haulikolla häntä selkään. Kahden vuoden toipumisajan jälkeen, 37 haulia edelleen kehossaan, LeMond aloitti Ranskan ympäriajon tavoitteenaan pääsy 20 parhaan joukkoon. Ennen viimeistä etappia, aika-ajoa, hän oli kuitenkin toisena 50 sekuntia Laurent Fignon’n takana. LeMond käytti pyörässään uudenmallisia Aerobars-lisäkahvoja, jotka antoivat hänelle merkittävän aerodynaamisen edun. Hän voitti aika-ajon 58 sekunnilla ja kokonaiskilpailun ennätyksellisen pienellä kahdeksan sekunnin erolla ennen Fignonia. Muutamaa viikkoa myöhemmin LeMond voitti toistamiseen maailmanmestaruuden kukistettuaan loppukirissä Dmitri Konyševin ja Seán Kellyn. Sports Illustrated -lehti nimesi LeMondin ensimmäisenä pyöräilijänä vuoden miesurheilijaksi 1989.
LeMond voitti Ranskan ympäriajon kolmannen kerran vuonna 1990. Kilpailun ensimmäisellä etapilla ryhmä, johon kuului Claudio Chiappucci, voitti LeMondin 10 minuutilla 35 sekunnilla. LeMond kuroi eroa kiinni pikkuhiljaa ja ennen viimeistä aika-ajoa hän oli vain viisi sekuntia Chiappuccia jäljessä. Voitettuaan italialaisen aika-ajossa yli kahdella minuutilla LeMond varmisti kokonaiskilpailun voiton, ilman yhtään etappivoittoa.
Uransa viimeisen merkittävän voiton LeMond sai oltuaan paras Tour DuPont -kilpailussa vuonna 1992.